Publication: Magyar Közlöny
Issue: MK-2001-43 (Year: 2001, Number: 43)
Era: 1990-2004
Section: az 1997. évi CLVI. törvény 11. §-ának rendelkezései alkalmazandók.
Paragraph Index: 736

2001. január 1-jétől a Közalapítvány könyvelési, gazdálkodási feladatainak ellenőrzését a pályáztatás útján felkért könyvvizsgáló végezheti. XIX. Közalapítvány ügyintéző szerve A Közalapítvány adminisztratív, szervezési feladatait közalapítványi titkársága látja el. Az OKTK titkársági feladatairól a kuratórium dönt. A titkárság vezetőjével munkaviszony létesítésére és megszüntetésére az alapító képviseletében eljáró oktatási miniszter előzetes jóváhagyásával a kuratórium elnöke jogosult. A titkárság vezetője gyakorolja a titkárságon foglalkoztatottak felett a munkáltatói és megbízói jogokat. A Közalapítvány titkársága működésének költségeit a Közalapítvány fedezi, amely csak indokolt esetben, a kuratórium előzetes jóváhagyásával és utólag benyújtott tételes elszámolás mellett haladhatja meg az éves összes kiadás 5%-át, de ebben az esetben sem haladhatja meg az alapító képviselője által jóváhagyott, valamennyi forrás tervezett felhasználását tartalmazó éves összes kiadás 10%-át. A kuratórium tagjai tiszteletdíjban és költségtérítésben is részesülhetnek, amelynek feltételeit, összegét és elszámolásának rendjét — az alapító képviseletében eljáró oktatási miniszter előzetes jóváhagyásával — a Közalapítvány önálló szabályzatában kell meghatározni. A titkárság éves költségvetését a kuratórium hagyja jóvá. XX. A Közalapítvány képviselete A Közalapítványt, illetve a kuratóriumot a kuratórium elnöke önállóan képviseli harmadik személyek és hatóság előtt. Az elnök képviseleti jogát — az alapító képviselőjét kivéve, korlátozott mértékben, a Szervezeti és Működési Szabályzatban meghatározott ügyekben — írásbeli meghatalmazással átruházhatja a kuratórium más tagjára. A meghatalmazásban meg kell jelölni a képviseleti jog tartalmát és idejét. A Közalapítvány bankszámlája feletti rendelkezésre a kuratórium elnöke és bármely kuratóriumi tag együttesen jogosult. E jogát a kuratórium elnöke a kuratórium más, az alapítóval közszolgálati jogviszonyban nem álló tagjára, illetve a titkárság vezetőjére átruházhatja. A képviseleti jog átruházására és az utalványozásra vonatkozó részletes szabályokat a Szervezeti és Működési Szabályzat határozza meg. XXI. Beszámolási kötelezettség A kuratórium — a vonatkozó jogszabályok szerint minden évben február 28-ig köteles — az alapítónak írásban beszámolni a Közalapítvány előző évi működéséről, június 30-ig pedig vagyoni helyzetének és gazdálkodásának legfontosabb adatairól. Ha a Közalapítvány gazdálkodása a rendeltetésszerű működést veszélyeztetné, az alapító részletes gazdálkodási terv bemutatását kérheti, abba megbízottja útján beletekinthet. Az OKTK éves beszámoló jelentését, közhasznúsági jelentését, továbbá a Közalapítvány működésével, gazdálkodásával, szolgáltatásai igénybevételének módjával kapcsolatos legfontosabb adatokat és információkat a Magyar Tudomány és a Magyar Felsőoktatás folyóiratban, valamint az Oktatási Minisztérium internetes honlapján is közzéteszi.

Source: https://magyarkozlony.hu/hivatalos-lapok/63a6486779bfa5c8125bbc2c7dafef09d13bd214/dokumentumok/f3e0beebfd86ad9435a490bbc2a68d9a23bcac54/letoltes